iraklixyz/georgian-wikipedia-cleaned huggingface dataset:
წნისის წმინდა ნიკოლოზის ეკლესია

წნისის წმინდა ნიკოლოზის ეკლესია — არქიტექტურული ძეგლი საქართველოში, ახალციხის მუნიციპალიტეტში, სოფელ წნისში. აგებულია 2009 წელს.

ძეგლის აღწერა
ეკლესია ერთნავიან ნაგებობატა ტიპს მიეკუთვნება (5,5210,98 მ.). აფსიდი გარედან სწორკუთხედშია ჩაწერილი და ერთი შესასვლელია დასავლეთიდან. აღმოსავლეთისა და დასავლეთის კედლებში თითო სარკმელია გაჭრილი. ცილინდრული კამარა პილასტრების ორ წყვილს და ორ საბჯენ თაღს ეყრდნობა. საკურთხეველი დარბაზისაგან გამოყოფილია სამთაღიანი კანკელით, რომლის აღსავლის კარი დანარჩენ ორ-ორ კარზე მაღალია, მის გვერდებზე სახატე ბრტყელი ნიშებია. საკურთხევლის იატაკი ამაღლებულია ერთი საფეხურიტ. ეკლესია შიგნიდან მთლიანად შელესილია.

აზიდული პროპორციების აფსიდები შემოსილია აგურით. თაროსებრი კარნიზი გამოყვანილია აგურის სამნაშვერიანი წყობით. აღმოსავლეთის ფასადზე, საკურთხევლის სარკმლის ზემოთ, სწორკუთხა ეკლარის ქვაზე გამოკვეთილი აყვავებული ჯვარია ჩასმული. ტაძრის ორქანობიანი სახურავი შემოსილია კრამიტით.
ტაპუტაპუატეა

ტაპუტაპუატეა — საფრანგეთის პოლინეზიის კომუნა, საფრანგეთის ზღვისიქითა ტერიტორია წყნარ ოკეანეში. ტაპუტაპუატეის კომუნა მდებარეობს კუნძულ რაიატეაზე, საზოგადოების კუნძულების ლეიტარდის ადმინისტრაციულ ქვედანაყოფში. 2017 წლის მონაცემებით მოსახლეობა შეადგენს 4 792 ადამიანს. 2017 წელს ტაპუტაპუატეა თავის წმინდა ადგილ მარაესთან ერთად შეიყვანეს იუნესკოს მსოფლიო მემკვიდრეობის ძეგლების სიაში.

ტაპუტაპუატეა შედგება შემდეგი ასოცირებული კომუნებისაგან:
ავერა
ოპოა
პუოჰენი

კომუნის ადმინისტრაციული ცენტრია ავერა.

კომუნას სახელი ეწოდა მარაეს დიდი კომპლექსის მიხედვით, რომელიც წარსულში აღმოსავლეთ პოლინეზიის რელიგიური ცენტრი იყო. ტაპუტაპუატეის მარაეს არქეოლოგიური ძეგლი დღესაც არის კუნძულ რაიატეის ყველაზე ცნობილი ღირსშესანიშნაობა.
ალექსანდრე გოცირიძე

ალექსანდრე მიხეილის ძე გოცირიძე (დ. 3 თებერვალი, 1904, სოფ. ნუკრიანი, ახლანდ. სიღნაღის მუნიციპალიტეტი, — გ. 14 მაისი, 1986, თბილისი) — ქართველი ფიზიოლოგი; მედიცინის მეცნიერებათა დოქტორი, პროფესორი (1942), საქართველოს მეცნიერების დამსახურებული მოღვაწე (1961).

1928 წელს დაამთავრა თბილისის სახელმწიფო უნივერსიტეტის (თსუ) სამკურნალო ფაკულტეტი. 1928-1933 წლებში მუშაობდა თსუ-ს ფიზიოლოგიის კათედრაზე (ასისტენტი, შემდეგ დოცენტი), 1933 წლიდან გარდაცვალებამდე — ქუთაისის პედაგოგიური ინსტიტუტის ადამიანისა და ცხოველთა ფიზიოლოგიის კათედრის გამგე, შეთავსებით — პროფესიულ დაავადებათა და შრომის ჰიგიენის ინსტიტუტის ფიზიოლოგიის განყოფილების გამგე (1934-45). მუშაობდა ასევე გორისა (1942-50) და თბილისის პედაგოგიურ ინსტიტუტებში. ეწეოდა სამეცნიერო და ორგანიზაციულ მუშაობას ფიზიოლოგიის საკითხების პოპულარიზაციისათვის.
გიორგი გოცირიძე (არქიტექტორი)

გიორგი გიორგის ძე გოცირიძე (დ. 14 ნოემბერი, 1910, თბილისი — გ. 1 მაისი, 1977, მოსკოვი; დაკრძალულია ტროეკუროვის სასაფლაოზე) — ქართველი არქიტექტორი, საბჭოთა კავშირის სახელმწიფო პრემიის ლაურეატი (1950, 1951); გვარდიის პოდპოლკოვნიკი, საბჭოთა კავშირის გმირი (23 ოქტომბერი, 1943).

დაამთავრა თბილისის საინჟინრო–სამშენებლო ინსტიტუტი 1934 წელს და მოსკოვის კომუნალური მეურნეობის აკადემია 1938 წელს. მუშაობდა მოსკოვში. მეორე მსოფლიო ომის დროს იბრძოდა საბჭოთა არმიის რიგებში სტალინგრადთან, მდ. დონთან. მეთაურობდა საინჟინრო ბატალიონს. დნეპრის გადალახვის დროს გამოჩენილი მამაცობისთვის მიენიჭა საბჭოთა კავშირის გმირი წოდება. 1945 წელს თადარიგში გავიდა გვარდიის პოდპოლკოვნიკის წოდებით. ომის შემდეგ ცხოვრობდა და მოღვაწეობდა მოსკოვში. 1968 წლიდან იყო მოსკოვის ოლქის მთავარი არქიტექტორი. ძირითადი ნამუშევრებია: ცენტრალური აეროჰიდროდინამიკის ინსტიტუტი კომპლექსი, აკად. ა. ტუპოლევის ექსპერიმენტული ბაზა (1951, 1953), მოსკოვის ოლქის რაიონული დაგეგმარების პროექტი (1973), მოსკოვის საგარეუბნო ზონის დაგეგმარების პროექტი (1976).
გიორგი გოცირიძე (ჩარხმშენებელი)

გიორგი დავითის ძე გოცირიძე (დ. 13 ნოემბერი, 1899, განჯა, ახლანდ. აზერბაიჯანის რესპუბლიკა, — გ. 12 ნოემბერი, 1959, თბილისი) — ქართველი ჩარხმშენებელი, ტექიკურ მეცნიერებათა დოქტორი (1955), პროფესორი (1957).

დაამთავრა თბილისის სახელმწიფო უნივერსიტეტის პოლიტექნიკური ფაკულტეტი 1924 წელს. 1945–59 წლებში იყო საქართველოს პოლიტექნიკური ინსტიტუტის ლითონსაჭრელი ჩარხების კათედრის გამგე. მის მიერ შემუშავებული ჩარხების ამძრავების კინემატიკური გაანგარიშების განზოგადებულ მეთოდი და ფორმულები გამოიყენებოდა სამეცნიერო-კვლევით დაწესებულებებში, საპროექტო-საკონსტრუქტორო ორგანიზაციებსა და ჩარხსაშენებელ ქარხნებში.
დავით გოცირიძე

დავით ზურაბის ძე გოცირიძე (დ. 30 მარტი, 1952, თბილისი — გ. 14 იანვარი, 2022) — ქართველი ენათმეცნიერი, რუსისტი, ფილოლოგიის მეცნიერებათა დოქტორი (1987), პროფესორი (1989).

დაამთავრა თბილისის სახელმწიფო უნივერსიტეტის (თსუ) ფილოლოგიის ფაკულტეტი (1974). 1978 წლიდან მუშაობდა იქვე; იყო რუსული ენის კათედრის გამგე (1987-2006). 2006-09 მუშაობდა ბათუმის შოთა რუსთაველის სახელმწიფო უნივერსიტეტში. 2009 წლიდან თსუ ჰუმანიტარულ მეცნიერებათა ფაკულტეტის სრული პროფესორი. მონოგრაფიისათვის „ნარკვევები რუსული გრამატიკული აზრის ისტორიიდან“ (თანაავტორი — პროფ. გ. ხუხუნი) მიენიჭა ლენინგრადის სახელმწიფო უნივერსიტეტის სამეცნიერო პრემია (1984).
ილარიონ გოცირიძე

ილარიონ (ილია) დავითის ძე გოცირიძე (დ. 15 იანვარი, 1897, სოფ. ხოტევი, ახლანდ. ამბროლაურის მუნიციპალიტეტი, — გ. 22 მარტი, 1968, მოსკოვი; დაკრძალულია ნოვოდევიჩის სასაფლაოზე) — ქართველი მშენებელი ინჟინერი, მოღვაწეობდა რუსეთში. ინჟინერ ვიქტორ გოცირიძის უფროსი ძმა.

დაამთავრა მოსკოვის საინჟინრო–სატრანსპორტო ინსტიტუტი 1929 წელს. 1929-1933 წლებში მუშაობდა შუა აზიისა და შორეული აღმოსავლეთის რკინიგზების, შემდეგ მოსკოვის მეტროპოლიტენის მშენებლობაზე. 1939 წლიდან იყო მოსკოვის მეტრომშენის უფროსი, 1941-1953 — საბჭოთა კავშირის მიმოსვლის გზათა სახალხო კომისრის მოადგილე, 1954-1962 წლებში — სსრკ სატრანსპორტო მშენებლობის მინისტრის მოადგილე. მისი ხელმძღვანელობით ააშენეს სადგურები „კრასნიე ვოროტა“ (რუს. ) და „პლოშად მაიაკოვსკოგო“ ; დიდი ღვაწლი მიუძღვის თბილისის მეტროპოლიტენის მშენებლობის დაწყების საქმეში. მიღებული ჰქონდა სახელმწიფო ჯილდოები, მათ შორის, სტალინური პრემია (1947).
ლეილა გოცირიძე

ლეილა მიხეილის ასული გოცირიძე (გოცირიძე-გიორგაძე; დ. 13 მარტი, 1924, თბილისი — გ. 30 ნოემბერი, 1998, მოსკოვი) — ქართველი მომღერალი (მეცო-სოპრანო), საქართველოს სახალხო არტისტი (1958).

დაამთავრა თბილისის ვანო სარაჯიშვილის სახელობის სახელმწიფო კონსერვატორია 1947 წელს. 1948-1972 წლებში იყო თბილისის ზაქარია ფალიაშვილის სახელობის ოპერისა და ბალეტის თეატრის სოლისტი; 1980 წლიდან ეწეოდა პედაგოგიურ მოღვაწეობას თბილისის სახელმწიფო კონსერვატორიასა და შოთა რუსთაველის სახელობის თეატრალურ ინსტიტუტში. შექმნა მრავალი ვოკალურ–სცენური სახე, მათ შორის: ლატავრა (ზაქარია ფალიაშვილის „ლატავრა“), დარეჯანი (მელიტონ ბალანჩივაძის „დარეჯან ცბიერი“), დედა (შალვა მშველიძის „დიდოსტატის მარჯვენა“), კარმენი (ჟორჟ ბიზეს „კარმენი“). საბჭოთა კავშირის მოწვევის უზენაესი საბჭოს (1954-58) დეპუტატი.
ნესტორ გოცირიძე

ნესტორ კონსტანტინეს ძე გოცირიძე (დ. 23 სექტემბერი, 1913, ქუთაისი, — გ. 1 აგვისტო, 2007, თბილისი) — ქართველი ზოოტექნიკოსი, სოფლის მეურნეობის მეცნიერებათა დოქტორი (1977), პროფესორი (1985).

დაამთავრა თბილისის ზოოტექნიკურ–სავეტერინარო ინსტიტუტი (1935). საბჭოთა არმიის რიგებში მონაწილეობდა მსოფლიო ომში. 1949 წლიდან იყო მეცხოველეობის სამეცნიერო–კვლევითი ინსტიტუტის დირექტორი, შემდეგ — საქართველოს ზოოტექნიკურ–სავეტერინარო სამეცნიერო ინსტიტუტის მეძროხეობისა და ძროხის ხორცის წარმოების ტექნოლოგიის განყოფილების გამგე, 2002-2005 წლებში — მუშაობდა საქართველოს სახელმწიფო ზოოტექნიკური–სავეტერინარო უნივერსიტეტის მეძროხეობისა და ძროხის ხორცის წარმოების ტექნოლოგიის კათედრაზე კონსულტანტ–პროფესორი. სომეხ და აზერბაიჯანელ მეცნიერებთან ერთად გამოიყვანა ძროხის ახალი ჯიში „კავკასიური წაბლა“ (1960). მიღებული აქვს სახელმწ. ჯილდოები, მ. შ. ღირსების ორდენი (2000).
ოთარ გოცირიძე

ოთარ დავითის ძე გოცირიძე (დ. 15 ოქტომბერი, 1919, ქუთაისი, — გ. 7 მარტი, 2010, მოსკოვი) — საბჭოთა კავშირის სახელმწიფო მოხელე, გენერალ-მაიორი (1966).

დაამთავრა მოსკოვის ნიკოლოზ ბაუმანის სახელობის მანქანათსამშენებლო ინსტიტუტი (1941). მუშაობდა იჟევსკის იარაღის ქარხანაში. 1951–1953 წლებში იყო გაზეთ „კომსომოლსკაია პრავდის“ მთავარი რედაქტორის მოადგილე, 1953–1954 წლებში — საქართველოს სსრ კომუნისტური პარტიის ცენტრალური კომიტეტის განყოფილების გამგე, 1954–1956 წლებში — მდივანი, 1956–1963 წლებში — აფხაზეთის ასსრ კომუნისტური პარტიის საოლქო კომიტეტის პირველი მდივანი და საქართველოს სახელმწიფო საგეგმო კომიტეტის თავმჯდომარე, 1970–1989 წლებში — საბჭოთა კავშირის საგეგმო კომიტეტის განყოფილების ხელმძღვანელი. 1991–2010 წლებში ვეტერანთა საერთაშორისო ორგანიზაციის საკოორდინაციო საბჭოს ერთ-ერთი ხელმძღვანელი და პრეზიდიუმის წევრი.
ექვთიმე თაყაიშვილის არქეოლოგიური ექსპედიცია სამხრეთ საქართველოში (1907)

}] — არქეოლოგიური ექსპედიცია ისტორიულ სამხრეთ საქართველოში ექვთიმე თაყაიშვილის ხელმძღვანელობით. ექსპედიცია მიზნად ისახავდა მოენახულებინათ და გამოეკვლიათ კოლა-ოლთისის ძეგლები და ჩანგლის ეკლესია. ექსპედიციაში შედიოდნენ:
ჯგუფის ხელმძღვანელი — ექვთიმე თაყაიშვილი;
სამოქალაქო ინჟინერი — ანატოლი კალგინი;
მოხალისე ფოტოგრაფი — ედუარდ ლიოზენი.

მარშრუტი
კოლა
1907 წლის ექსპედიციის მარშრუტი შემდეგნაირი იყო: 1 ივლისს ექსპედიცია თბილისიდან ყარსში გაემგზავრა. ყარსიდან ბუღა-ტოპის უღელტეხილით ნიაკომში გადავიდნენ და პირველი ბინა კოლაში დაიდეს. შემდეგ იყო: დადაშენი, დორთქილისე, სოფელ ოკამის, ტახტოკრანის, ჯიჯორის, თურქაშენის, მუზარეთის, არგინისის, უჩ-ქილისას, კალკოსის ეკლესიები. ექსპედიციის წევრებმა ასევე დაათვალიერეს კალაჯუხის ციხე — ექვთიმეს თქმით — „ერთი საუკეთესო ძეგლი კოლას რაიონისა“.

ოლთისი
ოლთისის მხარის ბეგებმა, ხიმშიაშვილებმა, ექსპედიციას კარგი მასპინძლობა გაუწიეს, ოთხი ძმიდან ერთ-ერთი ექვთიმეს მცველად და დამხმარედაც კი დაყვებოდა. თაყაიშვილმა ხელმეორედ მოინახულა ბანას ტაძარი, რომელიც კიდევ უფრო დანგრეული და დაზიანებული დახვდა. „ასე სამწუხაროა ბედი ჩვენი დიდებული კულტურის ნაშთებისა“ — გულდაწყვეტით ჩაიწერს ბანას შემხედვარე თავის დღიურში.

ექსპედიციამ ნახა და შეისწავლა ბანას პატარა ეკლესია, სოლომონისის ციხე და სოლომონისის მღვიმის ეკლესია. კალკოსის ძველ ტაძარში კი მეცნიერის ყურადღება მეცამეტე საუკუნის ქართულმა სახარებამ მიიზიდა.

ოლთისიდან ისინი გზას ვაჩე-ძორის მიმართულებით განაგრძობენ, გზად ყურადღებას კალმახის ციხე და ვაჩე-ძორის დიდი მონასტერი იპყრობს. ექვთიმე და კალგინი ციხეზე ასვლას ვერ ახერხებენ, მხოლოდ ლიოზენი ადის კლდეზე და ციხეს ფოტოგრაფიულად აფიქსირებს. ვაჩე-ძორის მახლობელ მღვიმეში მონადირის მიერ ნაპოვნი საბუთების შეკვრიდან ექვთიმემ ძვირფასი ცნობები გადმოიწერა ერისთავთ ერისთავის, ზაზა ფანასკერტელის შესახებ.

ტაოსკარი, ფანასკერტი და 6 აგვისტოს ექსპედიცია უკვე ყარსში დაბრუნდა. შემდეგ ჩანგლის ეკლესიის სანახავად გაემგზავრნენ. 18 აგვისტოს ექსპედიციამ თავისი მუშაობა დაასრულა და 20 აგვისტოს უკვე თბილისში დაბრუნდა.
მიხეილ გოცირიძე

მიხეილ გერასიმეს ძე გოცირიძე (დ. 8 ნოემბერი, 1901, თბილისი, – გ. 25 მაისი, 1975, იქვე) – ქართველი სცენოგრაფი, კინოს მხატვარი, საქართველოს დამსახურებული მხატვარი (1962).

სწავლობდა თბილისის სამხატვრო აკადემიაში (1922-25). 1923 წლიდან მონაწილეობდა სამხატვრო გამოფენებში. 1925 წლიდან მხატვრად მუშაობდა თბილისის თეატრებში. გააფორმა სხვადასხვა სპექტაკლი თბილისის მუსიკალური კომედიის თეატრში, თბილისის მოზარდ მაყურებელთა ქართულ თეატრში და სხვ. 1929 წლიდან იყო კინოსტუდია „ქართული ფილმის“ დამდგმელი მხატვარი; გააფორმა ფილმები: „ბანაკი მთაში“ (1930), „უდაბნო“ (1932), „უჟმური“ (1934), „მდინარის იქით“ (1935), „ორი მეგობარი“ (1936), „ქაჯეთი“ (1936), „დაგვიანებული სასიძო“ (1939), „გიორგი სააკაძე“ (1942–43), „ქალის ტვირთი“ (1957), „ორი ოჯახი“ (1958) და სხვ. ასევე მუშაობდა დაზგურ ფერწერასა და გრაფიკაში.
კატერინა სკორსონი

კატერინა რემინი სკორსონი (ინგლ. ; დ. 16 ოქტომბერი, 1981, ტორონტო, ონტარიო, კანადა) — კანადელი მსახიობი. სახელი გაითქვა სერიალში „გრეის ანატომია“ შესრულებული ამელია შეფარდის როლით.

ბავშვობა და განათლება
კატერინა სკორსონი დაიბადა 1981 წლის 16 ოქტომბერს ტორონტოში, კანადაში. იგი ოჯახში შუათანა შვილი იყო ხუთიდან. მამამისი, ანტონიო ბრუნო სკორსონი, სოციალური მუშაკია, ხოლო დედამისი, სიუზენ როზელ სკორსონი, პროფესიით ანთროპოლოგია. კატერინა წარმოშობით იტალიელია. მას ოთხი და-ძმა ჰყავს: ორი უფროსი ტყუპი და და ორი უმცროსი და-ძმა. სკოლის დამთავრების შემდეგ კატერინამ სწავლა ტორონტოს უნივერსიტეტში განაგრძო ფილოსოფიის მიმართულებით. აქ სწავლა მან 2005 წელს დაასრულა.

კარიერა
კატერინას სამსახიობო დებიუტი ჯერ კიდეც 1995 წელს შედგა ფილმში „როდესაც შავი კაცი რეკავს“ შესრულებული ენჯის როლით. ამას 1996 წელს მოჰყვა სერიალში „მზად ხარ თუ არა“ შესრულებული კოლინის ეპიზოდური როლი.

1998 წელს ფილმში „ყველაფერი რაც მინდა, რომ გავაკეთო“ დაამტკიცეს სიუზის როლზე. ამავე წელს ელისონის როლი შეასრულა ფილმში „თინეიჯერი რაინდი“. 1999 წელს ფილმში „მესამე სასწაული“ ითამაშა მარია ვიტკოვსკის როლი. პარალელურად, 1998 წელს მიშელ პარკერის როლზე დაამტკიცეს სერიალში „ძალაუფლების თამაშები“, სადაც იგი 26 სერიაში გადაიღეს და 2000 წლამდე მონაწილეობდა.

2001 წელს ფილმში „ჩემი საშინელი წელიწადი“ შეასრულა „ბავშვისსახა“ ჰამილტონის როლი. 2003 წელს ჯეს მასტრიანის როლი მიიღო სერიალში „1-800-იძებნება“. აქ იგი 55 ეპიზოდში მონაწილეობდა. სერიალის გადაღებები 2006 წელს დასრულდა. 2008 წელს კალი უილკინსონის როლი მიიღო სერიალში „“. 2009 წელს ელისის მთავარი როლი მიიღო ფილმში „ელისი“.

2010 წელს იგი სერიალში „გრეის ანატომია“ თამაშობდა ამელია შეფარდის როლს, რომელიც არის ნეიროქირურგი და სერიალის მთავარი გმირის, მერედით გრეის ქმრის, დერეკ შეფარდის ერთ-ერთი და. ამ პერიოდში იგი მხოლოდ მოწვეული სტუმრის როლში იყო და ერთ სერიაში გადაიღეს. მოგვიანებით, 2012 წელს იგი კვლავ გადაიღეს სერიალში, უკვე 2014 წლიდან კი „გრეის ანატომიაში“ ერთ-ერთი მთავარი როლის შემსრულებელი გახდა. მისი პერსონაჟი განსაკუთრებით მას შემდეგ მომძლავრდა სერიალში, რაც დერეკ შეფარდის როლის შემსრულებელმა მსახიობმა სერიალი მიატოვა, რაც 11 სეზონში მოხდა. სერიალის გადაღებები დღემდე გრძელდება და სულ 16 სეზონია გადაღებული, კატერინა კი მის ყოველ სერიაში მონაწილეობს. ამის პარალელურად იგი არ მონაწილეობს არცერთ ფილმსა და სერიალში.

პირადი ცხოვრება
2009 წლის ივნისში ტორონტოში კატერინა სკორსონი მუსიკოს რობ გილზე. მათ სამი ქალიშვილი ჰყავთ: ელიზა (დაიბადა 2012 წლის 6 ივნისს), პალომა (დაიბადა 2016 წლის 8 ნოემბერს) და არვინი (დაიბადა 2019 წელს).
ალექსანდრე გოძიაშვილი

ალექსანდრე გოძიაშვილი (დ. 1897, სანქტ-პეტერბურგი, — გ. 1941, ვარშავა) — ქართველი სამხედრო და საზოგადო მოღვაწე, პუბლიცისტი.

დაიბადა მეღვინის ოჯახში. იზრდებოდა თბილისსა და გურჯაანში. სამხედრო სასწავლებლის დამთავრების (1916) შემდეგ მსახურობდა ბახჩისარაის საკავალერიო პოლკში. მონაწილეობდა მსოფლიო ომში. 1918 წელს ტყვედ ჩაუვარდა გერმანელებს. 1919-1922 წლებში იყო პოლონეთის არმიის კავალერიის როტმისტრი. შემდეგ სწავლობდა ვარშავის პოლიტიკურ მეცნიერებათა ინსტიტუტში. 1919-1939 წლებში იყო პოლონეთის ქართველთა კომიტეტის თავმჯდომარე, ასევე ჟურნალ „სინათლის ხმის“ რედაქტორ-გამომცემელი. 1926 წელს გამოაქვეყნა ნაშრომი „საქართველოს სახელმწიფოს ამოცანები საერთაშორისო სამართლის შუქზე“. თანამშრომლობდა სხვა ქვეყნების ქართულ ემიგრაციასთან. დაკრძალულია ვარშავის სამხედრო სასაფლაოზე. დაჯილდოებული იყო წმ. გიორგის ჯვრითა და პოლონეთის საბრძოლო ჯილდოებით.
ნიკოლოზ გოძიაშვილი

ნიკოლოზ (ნიკო) ალექსანდრეს ძე გოძიაშვილი (დ. 2 იანვარი, 1899, თბილისი, — გ. 24 აგვისტო, 1965, იქვე) — ქართველი რეჟისორი, საქართველოს ხელოვნების დამსახურებული მოღვაწე (1941).

1917 წლიდან გამოდიოდა ბათუმის, თბილისის მუშათა, სოხუმის და ჭიათურის თეატრებში. 1926 წელს დაამთავრა ქართული დრამატული სტუდია მოსკოვში. შემდეგ რეჟისორად და მსახიობად მუშაობდა ქუთაისის, ბათუმის თეატრებში და თბილისის კოტე მარჯანიშვილის სახელობის (1932–35) თეატრში. 1936-1947 წლებში ხელმძღვანელობდა ფოთის თეატრს. 1948–56 წლებში იყო თბილისის სანკულტურის თეატრის რეჟისორი. სპექტაკლებს დგამდა ასევე თელავის თეატრში. 1956–58 წლებში მუშაობდა ქუთაისის ლადო მესხიშვილის სახელობის თეატრის მთავარ რეჟისორად.
ტამარა ტეილორი

ტამარა ტეილორი (ინგლ. ; დ. 27 სექტემბერი, 1970, ტორონტო, ონტარიო, კანადა) — კანადელი მსახიობი. სახელი გაითქვა სერიალში „ძვლები“ შესრულებული დოქტორი კამილ საროიანის როლით.

პირადი ცხოვრება
ტამარა ტეილორი დაიბადა 1970 წლის 27 სექტემბერს ტორონტოში, ონტარიოში, კანადაში. მამამისი წარმოშობით აფრიკელი კანადელია, ხოლო დედამისი შოტლანდიელი კანადელია. მას საშუალო სკოლაში სწავლა მიატოვა, რათა სამოდელო კარიერა აეწყო და მსოფლიოში ემოგზაურა. აღსანიშნავია, რომ მის ამ გადაწყვეტილებას მხარი დედამისმაც დაუჭირა, რომელმაც ერთ-ერთ ინტერვიუში განაცხადა: „სკოლა ყოველთვის მანდ იქნება, მითხრა მან.“

ტეილორს ბიძაშვილად ერგება მსახიობი ნევე კამპბელი, რომლის დამსახურებითაც იგი სერიალში „ხუთის წვეულება“ დაამტკიცეს როლზე.

2007 წელს ტამარა ტეილორი ადვოკატ მაილს კულიზე დაქორწინდა. მას შვილები არ ჰყავს.

კარიერა
ტამარა ტეილორის სამსახიობო დებიუტი 1991 წელს შედგა სერიალში „განსხვავებული სამყარო“ შესრულებული როასტ ატენდის როლით. ამას 1992 წელს მოჰყვა კიდევ ერთი როლი სერიალში „ჯანმრთელი კაცების საერთო საცხოვრებელი“.

ოთხწლიანი პაუზის შემდეგ, 1996 წელს სერიალში „ხუთის წვეულება“ დაამტკიცეს გრეის უილკოქსის როლზე, რომელსაც 1997 წლამდე ასრულებდა. აქ იგი 16 ეპიზოდში გადაიღეს.

1998 წელს ჯენის ტაისონის როლში გადაიღეს ფილმში „უაზრო“. 2000 წელს სერიალში „ანგელოზების ქალაქი“ 13 სერიაში გადაიღეს დოქტორ ანა საიფაქსის როლში. 2003 წელს სერიალში „სასწაულები“ გადაიღეს დოქტორ ლინდა კალის როლში. 2005 წელს რომანტიკულ ფილმში „შეშლილი შავი ქალის დღიური“ მონაწილეობდა დებრა სიმონსის როლში. 2003 წელს სერიალში „ტრეისის გარეშე“ გადაიღეს მთავარ, ტრეისი მაკალისტერის როლში. 2004 წელს ჯუდის ეპიზოდური როლი შეასრულა სერიალში „ერთი ერთზე“. 2005 წელს ნინას როლი შეასრულა სერიალში „სექსი, სიყვარული და საიდუმლოებები“. იმავე წელს იგი სერიალში გადაიღეს სპეციალურ აგენტ კეისი იატესის როლში.

მრავალი პატარა და ეპიზოდური როლის შემდეგ, 2006 წელს ტამარა ტეილორი დაამტკიცეს დოქტორი კამილ საროიანის როლზე სერიალში „ძვლები“. მისი პერსონაჟი სერიალში ერთ-ერთი მთავარი იყო, რამაც მას განსაკუთრებული პოპულარობა და აღიარება მოუტანა. აქ იგი თამაშობდა ისეთ ვარსკვლავებთან ერთად, როგორებიც არიან: ემილი დეშანელი, დევიდ ბორეანაზი, მიქაელა კონლინი და ა.შ. სერიალის გადაღებები 2017 წელს დასრულდა, სადაც ტამარა ტეილორი თითქმის ყველა სერიაში ჩანდა, როგორც ერთ-ერთი დომინანტი პერსონაჟი.

2018 წელს იგი უმუ პრესკოტის როლში გადაიღეს სერიალში „შეცვლილი კარბონი“. 2020 წლიდან იგი დელორის ოლენის როლში გამოდის სერიალში „ოქტომბრის ფრაქცია“.
ბიზანტიის ოქსფორდის ლექსიკონი

ბიზანტიის ოქსფორდის ლექსიკონი (, შემოკლებით ) — ისტორიის ლექსიკონის სამტომეული. გამოცემულია ინგლისის ოქსფორდის უნივერსიტეტის პრესის მიერ. შედგება 5,000-ზე მეტი ჩანაწერისგან და ინგლისურ ენაზე მოიცავს ამომწურავ ინფორმაციას ბიზანტიის იმპერიასთან დაკავშირებულ ყველა მნიშვნელოვან თემაზე. გამოიცა 1991 წელს, ალექსანდრე კაჟდანის რედაქციით. პრინსტონის უნივერსიტეტის პროფესორი, კაჟდანი გარდაცვალებამდე დუმბარტონ-ოქსის (ვაშინგტონი) უფროსი მეცნიერ თანამშრომელი იყო. მან უზარმაზარი წვლილი შეიტანა ლექსიკონისთვის სტატიების შედგენაში. კაჟდანის ყოველი სტატია ბოლოში .. ინიციალით არის მონიშნული.

აღწერა
ლექსიკონი ხელმისაწვდომია ბეჭდური და ელექტრონული ფორმატით -დან. ის მოიცავს ბიზანტიის იმპერიის ყველა მნიშვნელოვან ისტორიულ მოვლენას, მათ შორის მნიშვნელოვან სოციალურ და რელიგიურ მოვლენებს. ის ასევე მოიცავს ბიოგრაფიებს იმპერიის წამყვანი პოლიტიკური თუ ლიტერატურული სფეროს წარმომადგენლებზე და დეტალურად აღწერს რელიგიურ, სოციალურ, კულტურულ, სამართლებრივ და პოლიტიკურ თემებს. კულტურის თემები მოიცავს მუსიკას, თეოლოგიას და ხელოვნებას. სხვა თემები შეეხება ომებს, დემოგრაფიას, განათლებას, აგრიკულტურას, ვაჭრობას, მეცნიერებას, ფილოსოფიას და მედიცინას, რაც უზრუნველყოფს პოლიტიკურად და სოციალურად განვითარებული ბიზანტიური საზოგადოების შესახებ საერთო კომპლექსური წარმოდგენის შექმნას.
კეიტ მარა

კეიტ მარა (; დ. 27 თებერვალი, 1983, ბედფორდი, აშშ, აიოვის შტატი) — ამერიკელი მსახიობი.

ბიოგრაფია
კეიტ მარა ცნობილია, როგორც ამერიკელი მსახიობი, რომელმაც პოპულარობა მოიპოვა -ის სერიალ „ბანქოს სახლში“ შესრულებული რეპორტიორ ზოი ბარნსის როლით.

მარამ მსახიობობა ცხრა წლის ასაკში სკოლაში დაიწყო. იგი თამაშობდა რამდენიმე ახალგაზრდულ სასკოლო სპექტაკლში. პირველი სატელევიზიო როლი 1997 წელს შეასრულა, „“-ის სერიალში „კანონი და მოქმედება“. სწორედ ამის შემდეგ, მისი მონაწილეობით გამოვიდა შემდეგი სერიალები: „ევერვუდი“ (2003 წელს), „სხეულის ნაწილები“(2003-2010 წლებში), „დეტექტივი რაში“ (2003-2010 წლებში), „დანაშაულის ადგილი: მაიამი“ (2002 წელი).

2012 წელს კეიტ მარა შეუერთდა „ბანქოს თამაშების“ მსახიობთა გუნდს, რომელშიც ზოი ბარნსის პერსონაჟს განასახიერებდა.

რაც შეეხება უშუალოდ ფილმებს, კეიტ მარას სადებიუტო როლი შედგა ფილმში „შემთხვევითი გულები“ (1999 წელი), რომელშიც ჯესიკა ჩენდლერის პერსონაჟს განასახიერებდა.

2005 წელს კეიტმა ითამაშა ფილმში „ქალაქური ლეგენდები 3: სისხლიანი მერი“. ამავე წელს მონაწილეობა მიიღო ფილმში „კუზიანი მთა“, რომელმაც მსახიობს დიდი პოპულარობა მოუტანა. მისი ყველაზე ცნობილი ფილმებია: „უპირატესობა“ (2014 წელი), „მარსელი“ (2015 წელი), „მეგან ლივი“ (2017 წელი) და „ჩემი დღეები მერსისთან“ (2017 წელი).

კეიტ მარას ფილმებიდან გამორჩეულია ასევე უოლი პფისტერის სადებიუტო ფილმი „ტრანსცედენტულობა“ (2014, სცენარის ავტორი ჯეკ პაგლენი), სადაც ჯონი დეპია მთავარ როლში. ფილმში მათთან ერთად მთავარ როლებს ასრულებენ გამორჩეული მსახიობები. მათ შორის: მორგან ფრიმენი, რებეკა ჰოლი, კილიან მერფი, პოლ ბეტანი. ჯეკ პაგლენის სცენარი 2012 წლის „შავ სიაში“ მოხვდა. ამ სიაში კი ყოველ წელს საუკეთესო სცენარები ხვდება, რომელთა გადაღებაზეც ჰოლივუდმა უარი თქვა. 2014 წელს აღნიშნულმა ფილმა ოსკარი მოიპოვა.

კეიტ მარას ჰყავს ქმარი - ჯეიმი ბელი, ისიც პროფესიით მსახიობია, რომელზეც 2017 წელს იქორწინა. მათ ჰყავთ ერთი შვილი. კეიტ მარას მშობლები არიან ტიმოთი და კეტლინ მარები. მისი და ასევე ცნობილი მსახიობია რუნი მარა. მარა ამბობს, რომ ის უზარმაზარი ოჯახიდან არის, მისი მამა 11 შვილიდან ერთ-ერთია, მას ჰყავს 22 ბიძა და 40 ბიძაშვილი, როგორც ნიუ-იორკის გიგანტებისა და პიტსბურგის ფოლადერების მფლობელთა შთამომავალი, მარა ორივე გუნდის აქტიური და ერთგული გულშემატკივარია.

კეიტ მარა ცხოვრობს ლოს-ანჯელესსა და მანჰეტენზე. უყვარს ჯანსაღი ცხოვრების წესი, დაკავაბულია ვარჯიშით და არის ვეგეტარიანელი.

მარა შეერთებული შტატების ჰუმანური საზოგადოების ერთ-ერთი გამორჩეული სახეა. 2015 წელს, იგი ნაჩვენები იყო მათ ერთ–ერთ კამპანიის ვიდეორგოლშიც.
დანა დილანი

დანა დილანი (ინგლ. ; დ. 13 მარტი, 1956, ნიუ-იორკი, აშშ) — ამერიკელი მსახიობი. სახელი გაითქვა სერიალში „სასოწარკვეთილი დიასახლისები“ შესრულებული კეთრინ მეიფეარისა და სერიალში „სხეულის სამხილი“ შესრულებული მეგან ჰანტის როლებით. მიღებული აქვს ემისა და პრიზმის ჯილდოები.

ბავშვობა
დანა დილანი დაიბადა 1956 წლის 13 მარტს ნიუ-იორკში. იგი არის მერი და ჯეკ დილანების შვილი. მას ჰყავს და-ძმა: კორი და სენი. იგი წარმოშობით ირლანდიელი და ინგლისელია და კათოლიკედ აღიზარდა. მოგვიანებით მან თავის ინტერვიუში განაცხადა, რომ მსახიობობა ღრმა ბავშვობიდანვე სურდა. ასევე ცნობილია, რომ მას ანორექსიისაკენ აქვს მიდრეკილება.

კარიერა
დანა დილანის სამსახიობო დებიუტი 1978 წელს შედგა რაიანა ბარ-პარტონის როლით, სერიალში „რაიანის იმედი“. 1978 წელს იგი სერიალში „სიცოცხლის სიყვარული“ დაამტკიცეს ერთ-ერთ მთავარ, ემუ რასელის როლზე. ამ სერიალში იგი 1979 წელს, საკმაოდ აქტიურად მონაწილეობდა.

1988 წელს დაამტკიცეს კოლინ მაკმერფის მთავარ როლზე სერიალში „ჩინური სანაპირო“. აქ იგი 1991 წლამდე მონაწილეობდა და გადაღებულ იქნა 62 ეპიზოდში. 1993 წელს ფილმში „ბეტმენი: ფანტაზმის ნიღაბი“ გაახმოვანა ანდრეა ბემონტი.

1995 წელს სერიალში „დაცემული ანგელოზები“ შეასრულა ელენ ფისკის ეპიზოდური როლი. 1995 წელსვე, ფილმში „გულის რჩეულები: მარგარეტ სანგერის ისტორია“ შეასრულა მთავარი, მარგარეტ სანგერის როლი. 1996 წელს ლუიზ ლეინის გამხმოვანებლად დაამტკიცეს სერიალში „სუპერმენის ისტორია“. აქ იგი 2000 წლამდე მონაწილეობდა.

1997 წელს ფილმში „მართალი ქალი“ ითამაშა სარა ეშბი მაკკლარის როლი. 2001 წელს ფილმში „ოჯახური კანონი“ შეასრულა მერი სალივანის როლი. 2003-2005 წლებში ანიმაციურ სერიალში „სამართლიანობის ლიგა“ ახმოვანებდა ლუიზ ლეინს, ლოანასა და მეგი სოიერს. 2005-2006 წლებში სერიალში „დაახლოებული“ ასრულებდა ფრანჩესკა სორელის როლს.

2007 წელს დანა დილანი სერიალში „სასოწარკვეთილი დიასახლისები“ დაამტკიცეს ერთ-ერთ მთავარ, კეთრინ მეიფეარის როლზე. მისი პერსონაჟი სერიალში მხოლოდ მეოთხე სეზონში შემოვიდა და უკვე მეექვსე სეზონიდან დატოვა სერიალი, თუმცა სულ ბოლოს, მერვე სეზონში იგი კვლავ გამოჩნდა, თუმცა ამჯერად უკვე როგორც მოწვეული მსახიობი.

ამის პარალელურად, 2010 წელს ფილმში „ბეტმენი: მამაცი და გაბედული“ გაახმოვანა ვილსი ვაილერი. 2011 წელს სერიალში „სხეულის სამხილი“ დაამტკიცეს ერთ-ერთ მთავარ, დოქტორ მარგარეტ ჰანტის როლზე. სერიალის გადაღებები 2013 წელს დასრულდა, უკვე 2014 წელს კი სერიალში „ღვთის ხელი“ დაამტკიცეს კრისტალ ჰარისის როლზე, რომელსაც 2017 წლამდე ასრულებდა.

მისთვის განსაკუთრებული პოპულარობის მომტანი აღმოჩნდა „სასოწარკვეთილ დიასახლისებში“, „ჩინურ სანაპიროსა“ და „სხეულის სამხილში“ შესრულებული როლები, რომელთათვისაც იგი თორმეტ სამსახიობო ჯილდოზე იქნა წარდგენილი, რომელთაგან შვიდში გაიმარჯვა.